Lansarea misiunilor educaționale „MuzQuest”
2026-04-02 - 2027-04-02
Complexul Muzeal Național „Moldova” Iași, în colaborare cu partenerul său educațional Questify, specializat în educația non-formală, anunță lansarea unui produs dedicat publicului tânăr: Misiunile educaționale „MuzQuest”, marcând astfel Ziua Internațională a Cărții pentru Copii, sărbătorită în data de 2 aprilie.
Concepute pentru a dezvolta într-o manieră ludică și interactivă lucrul în echipă, curiozitatea și inteligența nativă a participanților, kiturile educaționale „MuzQuest” pun la dispoziția acestora informații complete care integrează instrucțiuni clare cu privire la pașii de urmat pentru a parcurge treptat misiunea primită, un set de instrumente de facilitare a interacțiunii, o serie de informații ajutătoare la care se poate apela în situația în care utilizatorii ajung la un impas, o fișă de evaluare a competențelor dobândite, precum și elemente colecționabile.
Activitățile se desfășoară în echipe, fiecare utilizator având un rol bine stabilit, completându-se reciproc, ajutându-se și contribuind cu toții la atingerea obiectivului, precum eroii unei cărți destinate publicului tânăr.
„Prin aceste misiuni educaționale, aducem un element de noutate în oferta pedagogică a Palatului Culturii, valorificând patrimoniul muzeal și arhitectural, pentru a crește atractivitatea edificiului simbol al Iașului”, afirmă Andrei Apreotesei, manager Palatul Culturii – Complexul Muzeal Național „Moldova” Iași.
Kiturile „MuzQuest” disponibile în prezent sunt inspirate de exponate care pot fi admirate în Muzeul de Artă, dar și de elementele decorative din Sala Voievozilor, urmând ca în viitorul apropiat oferta să fie extinsă și la celelalte muzee din cadrul Complexului.
Seturile „MuzQuest” pot fi achiziționate de la Magazinul de suveniruri al Palatului, cu posibilitatea de a alege între varianta destinată grupurilor de elevi și cea adaptată familiilor.
Pentru desfășurarea activității este necesar ca participanții să dețină un bilet valabil de acces în muzeu.
Vă așteptăm să descoperiți Codul secret al Palatului!

Atelier de scriere și colaj „Mici insule de culoare”
2026-05-02 10:00 - 2026-12-31 17:00 (Europe/Bucharest) | Palatul Culturii – Sala de Educație Muzeală
Complexul Muzeal Național „Moldova” Iași, prin Secția Mediere culturală, Proiecte, Marketing, cu sprijinul activ al Muzeului de Artă, lansează începând cu data de 2 mai 2026, un nou atelier de educație muzeală intitulat „Mici insule de culoare”, desfășurat la Palatul Culturii.
Sub deviza distractiv, interactiv, creativ, educativ, atelierele DICE invită publicul tânăr să descopere, într-o manieră sensibilă și creativă, cum se combină poezia cuvintelor cu cea a culorilor.
Atelierul propune o întâlnire între patrimoniul artistic și experiența personală a participanților, prin observare, dialog și colaj.
Pornind de la opere de artă prezente în Galeria de Artă Românească, participanții sunt încurajați să privească atent culorile și peisajele, urmând ca mai apoi să le folosească în compoziții mixte. Activitatea pune accent pe emoție și experiment mai degrabă decât pe analiza academică a operei de artă.
Partea practică a atelierului invită doritorii să își creeze propria lucrare prin folosirea colajului de poezie, cuvinte și forme, utilizând reproduceri din picturile analizate cât și elemente care țin de spectrul mundan. Activitatea stimulează imaginația, observația, exprimarea emoțională și încrederea în sine, fără presiunea realizării unei opere „perfecte”.
„Prin experiment, participanții pot ajunge la forme ce permit înțelegerea mai bună a comuniunii dintre arte, plecând mai apoi cu roadele unei experiențe atât de profunde și necesare”, apreciază Andrei Apreotesei, manager Palatul Culturii – Complexul Muzeal Național „Moldova” Iași.
Atelierul are o durată de aproximativ 90 de minute. Prețul unui bilet este de 25 de lei, iar numărul de participanți este cuprins între minim 5 și maxim 24 de participanți. Programările se pot face la numărul de telefon 0232.275.979, interior 116 sau prin mesaj pe pagina Atelierele D.I.C.E.
